ועדת העבודה, הרווחה והבריאות, כנסת 18, פרוטוקול מספר 733, 2012-06-25 12:00

אילן גילאון: הצעת חוק עבודת הנוער (תיקון מס' 15) (צו למניעת עבירה), התשע"ב-2012, של חבר הכנסת אורי אריאל, פ/1325.

אילן גילאון: בבקשה, הקראה ואישור.

נעה בן שבת: אני רק אסביר כמה תיקונים שחלו מאז הקריאה הראשונה.

נעה בן שבת: המנגנון הוא אותו מנגנון.

נעה בן שבת: יש יסוד סביר להניח שעומד להתבצע התנהגות מפרה, פעולה מפרה.

נעה בן שבת: אנחנו לא מכנים אותה עבירה, כדי לא ליצור בלבול.

נעה בן שבת: אנחנו בסך הכול נמצאים פה בהליך אזרחי, שהוא יכול להיות מוסמך להליך פלילי אבל הוא גם יכול לעמוד בפני עצמו.

נעה בן שבת: אם כן, אנחנו מדברים על עבירה, אנחנו לא נבחן את הראיות כראיות פליליות, אלא הראיות ייבחנו כראיות מנהליות.

נעה בן שבת: לכן היא נקראת פעולה מפירה.

נעה בן שבת: אנחנו מדברים על כך שאותו צו למניעת פעולה מפירה יכול להינתן כנגד כל אדם, לא רק כנגד מעביד, כי יש עוד אנשים, למשל מתווך בעבודה או מי שמזמין הופעה.

נעה בן שבת: יש כל מיני אנשים שיש לגביהם הוראות פליליות בחוק הזה.

נעה בן שבת: אנחנו נכלול את כולם.

נעה בן שבת: יש עוד הוראות שנכללו בקריאה הראשונה, ובסופו של דבר הגענו למסקנה שאין צורך להגיד אותן בצורה מפורשת.

נעה בן שבת: למשל, סעיף קטן (ד), שהיה בנוסח בקריאה הראשונה, שאמר שהצו למניעת עבירה לא גורע מכל סמכות אחרת לפי חוק זה לפי דין אחר, בסופו של דבר הגענו למסקנה שההווא אמינא היא לא שיש באמת גריעה מסמכות.

נעה בן שבת: הסמכות הזאת נוספת כמובן לכל סמכות אחרת.

נעה בן שבת: כך גם לגבי סעיף קטן (ה), לגבי התליית תוקפו של הצו.

נעה בן שבת: העיקרון הוא שמרגע שניתן צו, הוא תקף ואין סיבה שערעור יתלה את תוקפו, ולכן גם לא הכללנו את פסקה (ד) ו-(ה).

נעה בן שבת: זאת אומרת, הסרנו אותם מהצעת החוק, כי אנחנו חושבים שהם ממילא חלים.

אילן גילאון: אורי, אתה רוצה לומר משהו לפני קריאת החוק?

אורי אריאל: אני רוצה להודות ליועצים המשפטיים ולצוות שהכין את זה והביא אותנו עד הלום.

אילן גילאון: בבקשה.

יעקב אדרי: רציתי לבקש או להציע – התיקון הזה לחוק הוא תיקון חשוב.

יעקב אדרי: אנחנו חושבים שאפשר וראוי יהיה לחזק אותו ולאפשר גם למי שנפגע מהעבירה לדרוש שהיא תופסק.

יעקב אדרי: היום כמות הפקחים וכמות האכיפה היא מסוימת והיא מוגבלת, וזה ידוע ואני לא אלאה.

יעקב אדרי: לעומת זאת, כמות בני הנוער שבפועל נפגעים מפעולות מפירות ומעבירות שנעשות כלפיהן היא גבוהה פי כמה עשרות מונים ממה שמצליח להיות מטופל.

יעקב אדרי: היום הסעד העיקרי שיש לבני נוער הוא לפנות, אם זה דרכנו ואם באמצעים אחרים.

אילן גילאון: אתה מתייחס באופן כללי לדברים?

אילן גילאון: כי החוק עומד לקריאה שנייה ושלישית.

אילן גילאון: כל דבר כזה היום לעכב את החוק כדי לעשות בו תיקונים, אני חושב שזה יהיה חשוב.

אילן גילאון: כי זה חוק חשוב, כפי שאתה אומר, ומתקדם.

אילן גילאון: אני מציע שתיקונים יבואו בהמשך.

יעקב אדרי: אנחנו רוצים תוספת פשוטה.

יעקב אדרי: כיום החוק מציע לאפשר לתובע, כהגדרתו בחוק סדר הדין הפלילי.

יעקב אדרי: אנחנו מציעים לאפשר גם לתובע כהגדרתו בחוק סדר הדין האזרחי, ולאפשר לבני הנוער עצמם.

יעקב אדרי: כי יש היום עבירות שבגלל שאין עליהן ענישה כספית, נניח אי מתן הפסקה, אז אין לנער מה לעשות עם זה.

יעקב אדרי: ואם הוא יוכל לתבוע הפסקת העבירה, אז יהיה לו.

נעה בן שבת: אנחנו הולכים לתבנית שהיא קיימת בכמה חוקים.

נעה בן שבת: למשל בחוק הבנקאות שירות ללקוח, בחוק ניירות ערך, בחוק הגנת הצרכן, בכולם מדובר על כך שאו היועץ המשפטי לממשלה ובא כוחו או המפקח, ראש המערכת, הממונה על הגנת הצרכן למשל, הוא זה שיכול להגיש את הצו הזה.

נעה בן שבת: אנחנו בכל זאת מדברים על צו, אנחנו מדברים על ערובה, אנחנו מדברים על פגיעה בקניין.

נעה בן שבת: זה לא דבר שצריך לאפשר אותו באופן שגרתי.

נעה בן שבת: זה ייעשה במקרים המיוחדים שבאמת יש עבירה צפויה וצריך להפסיק את העבירה.

נעה בן שבת: היום תובע אזרחי שניגש ותובע יכול לקבל צו מניעה.

נעה בן שבת: אין איסור לקבל צו מניעה.

נעה בן שבת: אנחנו רק רוצים לאפשר שהמדינה תוכל בעצם לפנות ולקבל צו כזה.

נעה בן שבת: אני רוצה לציין שיש חריג אחד שכן מאפשר פנייה.

נעה בן שבת: לא פנייה של תובע, אלא פנייה של ארגון, צער בעלי חיים.

נעה בן שבת: זה בחוק צער בעלי חיים.

נעה בן שבת: אבל שם באה עם זה מערכת שלמה של הוראות, שאומרת שאם התברר שהפנייה היתה לא מוצדקת, אז אפשר להטיל פיצויים על הארגון שתבע.

נעה בן שבת: זאת אומרת, זה לא עניין קטן לכתוב רק תובע בהליך אזרחי, אנחנו מדברים על עניין מורכב.

נעה בן שבת: אני גם לא בטוחה שזה מוצדק.

אילן גילאון: מה מונע מהנער לתבוע?

נעה בן שבת: אם הנער רוצה היום לתבוע, בדרך כלל הוא לא מחויב להיות מועסק בתנאים מסוימים.

נעה בן שבת: הוא יכול לא להיות מועסק, והוא יכול לקבל צו מניעה אם הוא יודע שבאמת הוא מועסק בתנאים מסוימים שהם עברייניים, וכמובן הוא יכול לתבוע תביעה כספית.

נעה בן שבת: החשש הוא שהדברים האלה הם לא מתאימים וצריך שהמדינה פה תתערב והיא זו שתנקוט בהליכים במקום הנערים להפסקת העבודה.

נעה בן שבת: אם הנערים כולם היו תובעים, המצב היה הרבה יותר טוב.

נעה בן שבת: העניין הוא שהם חלשים, כמו עובדים אחרים, בוודאי כשמדובר בנערים, אז הם מוחלשים לעומת המעביד, הם לא טורחים לתבוע, ואז איך נמנע מציאות של קיומן של עבירות?

נעה בן שבת: במיוחד עבירות צפויות.

נעה בן שבת: לכך נועדה הצעת החוק הזאת.

יורם בר קובץ: מה מונע להוסיף שלוש מלים: או כתב תביעה אזרחי?

נעה בן שבת: אני מסבירה שזה לא העניין של להוסיף שלוש מלים, זה עניין של בכלל לשנות את הקונספט שקיים בחקיקה בהרבה חוקים, או לחילופין ללכת למודל של צער בעלי חיים, ואז זה להכניס את כל המערך – מה קורה אם התברר שהתביעה לא מוצדקת.

נעה בן שבת: יכול להיות שאנחנו צריכים לשקול האם זה נכון לתת אפשרות לקבל צו במעמד צד אחד.

נעה בן שבת: זה נכון כשמדובר בתובע שהוא יקבל צו במעמד צד אחד?

נעה בן שבת: יצטרכו אז לשקול שיקולים אחרים.

נעה בן שבת: אנחנו צריכים להכניס את כל השיקולים של צו מניעה אזרחי.

נעה בן שבת: יש פה עניין של מאזן הנוחות.

אורי אריאל: כפי שאמר היושב-ראש, אני מבקש לסיים את החוק הזה דווקא בגלל שהגיע החופש הגדול והנערים כבר עובדים.

אורי אריאל: כפי שאתם יודעים, ואני שמח שאתם פה, ואני מודה לכם על הגילוי של ההתעניינות באזרחות.

אורי אריאל: אני מציע להבא – החוקים האלה נמצאים באינטרנט, תעקבו, ואם אפשר לתת לנו את זה מראש, עדיף.

יעקב אדרי: שלחנו לכם את זה לפני שלושה שבועות.

אורי אריאל: אני לא ראיתי.

אורי אריאל: אני לא אומר שלא שלחתם.

אורי אריאל: תסבו את תשומת לבנו וננסה לעבוד ביחד.

אילן גילאון: אתם מבינים במה כרוך העיכוב הזה?

אורי אריאל: אפשר לתקן לקראת השנה הבאה.

אורי אריאל: חוקים משנים.

אורי אריאל: תודה רבה על ההשתתפות שלכם, על הערנות שלכם, על הרצון שלכם.

אורי אריאל: אני מציע בפעם הזאת להצביע ולהתקדם, כדי לגמור.

דוד ימין: אני מבקש לחזק את נעה בתשובה שלה.

אורי אריאל: זה לא מקובל אצלנו לחזק את נעה, כי היא חזקה.

דוד ימין: רק לחזק את התשובה בנושא שכאשר נער תובע בבית-הדין, הוא יכול לפי הכללים הרגילים לבקש צו מניעה.

דוד ימין: הוא לא צריך את זה.

אילן גילאון: באת להתחזק וחיזקת.

אילן גילאון: אנחנו קוראים ומאשרים.

נעה בן שבת: בחוק הגברת האכיפה של דיני עבודה, בתוספות, יש רשימה של עבירות שעליהן אפשר להטיל עיצום כספי.

נעה בן שבת: בחוק שעות עבודה ומנוחה יש עניין של מתן הפסקה לשם שימוש בחדר שירותים, וזה נקבע כעבירה והוא נכנס לתוך התוספת לחוק הגברת האכיפה.

נעה בן שבת: ההוראה המקבילה שמתייחסת לנערים בחוק עבודת נוער לא נכנסה, נשמטה, ואנחנו מבקשים בהזדמנות זו שאנחנו מתקנים את חוק עבודת נוער גם לתקן את הנושא הזה.

אורי אריאל: לאפשר להם ללכת לשירותים, זה דבר חשוב.

נעה בן שבת: לאפשר את העבירה הזאת במקרה שצריך יהיה לאכוף אותה.

אילן גילאון: בבקשה.

נעה בן שבת: הצעת חוק עבודת הנוער (תיקון מס' 15), התשע"ב-2012.

נעה בן שבת: סעיף 1 – הוספת סעיף 29א.

נעה בן שבת: בחוק עבודת הנוער, התשי"ג-1953, אחרי סעיף 29 יבוא: 29א.

נעה בן שבת: צו למניעת פעולה מפירה.

נעה בן שבת: (א)(1) היה ליועץ המשפטי לממשלה או לבא כוחו, או למפקח עבודה בכיר ששר התעשייה, המסחר והתעסוקה הסמיך לעניין זה, יסוד סביר להניח שאדם מבצע או עומד לבצע, במעשה או במחדל, פעולה מפירה, רשאי הוא להגיש לבית הדין האזורי לעבודה בקשה למתן צו המורה לאותו אדם להימנע מהפעולה המפירה, או לעשות מעשה למניעתה (בסעיף זה – צו למניעת פעולה מפירה).

נעה בן שבת: (2) הוגש כתב אישום בשל עבירה לפי חוק זה, רשאי תובע כהגדרתו בסעיף 12 לחוק סדר הדין הפלילי [נוסח משולב], התשמ"ב-1982, להגיש בקשה למתן צו למניעת פעולה מפירה.

נעה בן שבת: (3) בסעיף זה, "פעולה מפירה" – פעולה בניגוד להוראות לפי סעיפים 2, 2א, 4, 5, 6, 7, 11, 12, 14, 18(ב), 20, 21, 22, 22א, 23, 24, 27ה, 28, 28א, 31, 32, ו-33ד.

נעה בן שבת: זה בלי הפירוט של סעיף קטן (ב), כי יש גם בסעיף קטן (ד) עבירה שאנחנו רוצים להביא בחשבון.

נעה בן שבת: (ב)(1) בית הדין האזורי לעבודה רשאי לתת צו למניעת פעולה מפירה במעמד צד אחד.

נעה בן שבת: (2) ניתן צו במעמד צד אחד, יתקיים הדיון במעמד הצדדים בהקדם האפשרי ולא יאוחר משבעה ימים מיום מתן הצו, ורשאי בית הדין האזורי לעבודה להאריך את תוקפו של הצו למניעת פעולה מפירה, לבטלו או להכניס בו שינויים, אף אם מי שלגביו ניתן הצו והוזמן כדין, לא התייצב לדיון.

נעה בן שבת: (ג) נוכח בית הדין האזורי לעבודה כי יש בעפולה המפירה או בנסיבות העניין משום סיכון שלומו או בריאותו של נער, רשאי הוא להורות בצו למניעת פעולה מפירה על מתן ערובה לקיום הצו, בסיכום ולתקופה שיקבע.

נעה בן שבת: 2.

נעה בן שבת: תיקון חוק להגברת האכיפה של דיני העבודה – בחוק להגברת האכיפה של דיני העבודה, התשע"ב-2011, בתוספת השנייה, בחלק א', אחרי פרט (15) יבוא:"(15א) מתן הפסקה לנער לשם שימוש בחדר שירותים לפי סעיף 22א לחוק עבודת הנוער".

אילן גילאון: תודה רבה.

אילן גילאון: מי בעד החוק?

אילן גילאון: אתה לא מצביע, אורי.

אילן גילאון: מצטער.

אורי אריאל: אני במקום חבר הכנסת אריה אלדד.

אילן גילאון: מי בעד?

אילן גילאון: מי נגד?

אילן גילאון: בעד הצעת חוק עבודת הנוער (תיקון מס' 15), התשע"ב-2012 – 2

אילן גילאון: נמנעים – אין

אילן גילאון: אני מודה לכם מאוד, ומברך את המציע.